# General Electric

**Dženeral elektrik**
|  |
| Vrsta
 | AD - oznaka na NYSE:GE
 |
| Godina osnivanja
 | 1878. godine, Menlo Park, Nju Džerzi
 |
| Sedište
 | Ferfild, Konektikat, SAD
 |
| Rukovodioci | Džek Imelt, predsednik Tomas Alva Edison, osnivač |
| Prihod | 163 milijarde USD (2006.) |
| **Profit** | 24,7 milijardi USD (2006.) |
| **Broj zaposlenih** | 310.000 |
| **Veb stranica** | [1] |

**Dženeral elektrik** engleski: *General Electric* (skr. GE) je američka džinovska multinacionalna kompanija, industrijski konglomerat i jedna od najvećih kompanija na svetu. Oblasti njenog delovanja su iz sfere tehnologije, medija i finansijskih usluga. Njeni klijenti nalaze se u preko 100 zemalja i zapošljava više od 310.000 ljudi širom sveta.

## Činjenice o kompaniji

Prva je kompanija u svetu koja je premašila broj od 50.000 patenata. Samo tokom 2006. godine kompanija je zaštitila 2.650 patenata. Njena četiri globalna istraživačka i razvojna centra privlače najkvalitetnije svetske tehničke umove. Preko 2.500 istraživača u GE čine kompaniju neprestano inovativnom, inventivnom i prepoznatljivom na tržištu. Budžet kompanije za istraživanje i razvoj za 2006. godinu bio je 5,7 milijardi dolara.

U 2006. godini, kompanija je procentualno ostvarila dvocifreni rast dobiti. Prihod je iznosio 163 milijarde dolara, dok je dobit preduzeća bila 20,7 milijardi dolara. U poslednjih pet godina, GE ima rast dobiti u proseku 10% godišnje. Takođe, kompanija je 2006. godine ostvarila neto-dobit od 24,7 milijarde dolara, od čega je akcionarima pripalo 18 milijardi dolara.

Kao deo svojih filantropskih napora, preko 200 miliona dolara kompanija je darovala za obrazovanje i zdravstvenu zaštitu širom sveta 2006. godine.

Na Njujorškoj berzi (engleski: *New York Stock Exchange*) kompanija posluje pod simbolom „GE“. Kompanija je zbog svoje finansijske grane veoma teško pogođena u svetskom finansijskom kolapsu 2008/09.

## Istorijat

GE potiče iz kompanije koju je osnovao Tomas Alva Edison (Edison elektrik lajt kompani, engleski: *Edison Electric Light Company*) 1878. godine. Spajanjem ove kompanije 1892. godine sa Tomas-Hjuston elektrik kompani (engleski: *Thomson-Houston Electric Company*) nastaje kompanija Dženeral elektrik. To je jedina kompanija koja se nalazi na Dau Džonsovom industrijskom indeksu, od njegovog nastanka 1896. godine.

## Proizvodi i usluge

Sektori kompanije su: *Dži-I Enerdži* (engleski: *GE Energy*), *Dži-I Kepital* (engleski: *GE Capital*), *Dži-I Teknolodži Infrastrakčer* (engleski: *GE Technology Infrastructure*) (uključuje *Dži-I heltker* (engleski: *GE Healthcare*), *Dži-I Aviejšn* (engleski: *GE Aviation*) i bivšu *Smits Erospejs* (engleski: *Smiths Aerospace*)), *Dži-I Houm end Biznis Solušons* (engleski: *GE Home and Business Solutions*), i En-Bi-Si Juniverzal (engleski: *NBC Universal*), industrija zabave). Kroz svoj biznis, GE učestvuje na tržištu proizvodnje, prenosa i distribucije električne energije, atomske energije, gasa i solarne energije, zatim na tržištima industrije osvetljenja, industrijske automatike, medicinskih uređaja, avionskih i drugih motora, lokomotiva, materijala kao što je plastika, silikoni i abrazivi i sl. Prisutna je i u industriji zabave, kao i na tržištu finansija.

## Predsedništvo i sedište

Predsednik kompanije od 2001. je Džefri Imelt. Kompanija je akcionarsko društvo sa sedištem u Ferfildu, Konektikat.

## Vanjske veze

* Zvanični sajt Dženeral elektrika